b'\n_START_ARTICLE_\nAmza Pellea\n_START_SECTION_\nBiografie\n_START_PARAGRAPH_\nAmza Pellea s-a n\xc4\x83scut la B\xc4\x83ile\xc8\x99ti, \xc3\xaentr-o familie cu cinci copii, iar tat\xc4\x83l s\xc4\x83u s-a numit tot Amza Pellea \xc8\x99i a fost directorul cooperativei "Munca Noastr\xc4\x83" din B\xc4\x83ile\xc8\x99ti \xc3\xaen anul 1933. A absolvit cursurile Colegiului Na\xc8\x9bional Carol I din Craiova, \xc8\x99i \xc8\x98coala tehnic\xc4\x83 de electrotehnic\xc4\x83 din Craiova._NEWLINE_Un reprezentant al Promo\xc8\x9biei de aur a teatrului rom\xc3\xa2nesc, Amza Pellea a jucat la Teatrul Na\xc8\x9bional din Craiova, Teatrul Mic, Teatrul Nottara, Teatrul de Comedie \xc8\x99i Teatrul Na\xc8\x9bional din Bucure\xc8\x99ti, unde s\xe2\x80\x93a impus ca unul dintre actorii cei mai dota\xc8\x9bi ai scenei rom\xc3\xa2ne\xc8\x99ti. A fost profesor la IATC._NEWLINE_Pe scena craiovean\xc4\x83 realizeaz\xc4\x83, \xc3\xaen perioada stagiaturii de trei ani (1957-1959), nu mai pu\xc8\x9bin de 14 roluri, \xc3\xaentre care Jack Worthing (Ce \xc3\xaenseamn\xc4\x83 s\xc4\x83 fii onest  de Oscar Wilde), Vedernikov (Ani de pribegie de Aleksei Arbuzov), Vladic\xc4\x83 Ilarion (Tudor din Vladimiri de Mihnea Gheorghiu), Comandantul vasului (Tragedia optimist\xc4\x83 de Vsevolod Visnevski), Bepe (Galcevile din Chioggia de Carlo Goldoni), Horatio (Hamlet de Shakespeare), Colonelul Dobre (Ecaterina Teodoroiu de Nicolae T\xc4\x83utu), Otto Katz (Soldatul Svejk de Jaroslav Ha\xc5\xa1ek), Esteban (F\xc3\xa2nt\xc3\xa2na turmelor de Lope de Vega)._NEWLINE_Pe scena Teatrului de Comedie creeaz\xc4\x83 alte personaje, printre care Brettschneider (Svejk \xc3\xaen al doilea r\xc4\x83zboi mondial de Brecht- 1962), Pietro (Umbra de E. Svart- 1963), Manole (Somnoroasa aventur\xc4\x83 de Teodor Mazilu- 1964), Subcomisarul (Capul de r\xc4\x83\xc8\x9boi de G. Ciprian- 1966), Platonov(Un Hamlet de provincie de Cehov- 1967), Voievodul Basarab (Croitorii cei mari din Valahia de Al. T. Popescu- 1969), Noah (Arca bunei speran\xc8\x9be de I.D. S\xc3\xaerbu- 1970), Hrisanide (Interesul general de Aurel Baranga- 1972), Hickok (Buffalo Bill \xc8\x99i indienii de A. Kopit- 1973),"inginerul" din Nic Nic._NEWLINE_Pe scena Teatrului Na\xc8\x9bional din Bucure\xc8\x99ti d\xc4\x83 via\xc8\x9b\xc4\x83 lui Petre Dinoiu (Comoara din deal de Corneliu Marcu- 1977) \xc8\x99i lui Vlad \xc8\x9aepe\xc8\x99 (A treia \xc8\x9beap\xc4\x83 de Marin Sorescu - 1979). _NEWLINE_Ultimul rol creat la teatru \xc3\xael readuce pe scena Teatrului de Comedie, realiz\xc3\xa2nd - \xc3\xaen regia lui Gheorghe Harag - personajul b\xc4\x83tr\xc3\xa2nului mo\xc8\x99ier Muromski \xc3\xaen Procesul de Suhovo-Kobilin - 1983._NEWLINE_Amza Pellea a interpretat at\xc3\xa2t personaje istorice (Vladica Hariton din Tudor din Vladimiri de Mihnea Gheorghiu, Voievodul Basarab din Croitorii cei mari din Valahia de Al. Popescu, rolurile din Tudor, R\xc4\x83scoala, Haiducii, Dacii, Columna, Mihai Viteazul), c\xc3\xa2t \xc8\x99i personaje contemporane (Ailincii din Secunda 58 de Dorel Dorian, Manole din Somnoroasa aventur\xc4\x83 de T.Mazilu), dar \xc8\x99i personaje din repertoriul clasic universal (Esteban din F\xc3\xa2nt\xc3\xa2na turmelor de Calderon, Hora\xc8\x9biu din Hamlet, Platonov din Un Hamlet de provincie de Cehov)._NEWLINE_R\xc4\x83mas probabil \xc3\xaen con\xc8\x99tiin\xc8\x9ba publicului prin rolul domnitorului din Mihai Viteazul \xc8\x99i prin Nea M\xc4\x83rin, reu\xc8\x99e\xc8\x99te \xc3\xaen Atunci i-am condamnat pe to\xc8\x9bi la moarte s\xc4\x83 ating\xc4\x83 ambele personaje. Umilul, \xc8\x99i c\xc3\xa2teodat\xc4\x83 veselul Ipu recap\xc4\x83t\xc4\x83, \xc3\xaen finalul filmului, figura d\xc3\xa2rz\xc4\x83 \xc8\x99i tragic\xc4\x83 a soldatului \xc8\x9b\xc4\x83ran din primul r\xc4\x83zboi. _NEWLINE_ _NEWLINE_A c\xc3\xa2\xc8\x99tigat \xc3\xaen 1977 premiul de interpretare masculin\xc4\x83, cel mai bun actor, la Festivalul Interna\xc8\x9bional de Film de la Moscova, pentru rolul s\xc4\x83u excep\xc8\x9bional (Manolache Preda) din filmul Os\xc3\xa2nda, unde a jucat al\xc4\x83turi de Gheorghe Dinic\xc4\x83 \xc8\x99i Ernest Maftei, \xc3\xaentr-o ecranizare de Sergiu Nicolaescu dup\xc4\x83 "Velerim \xc8\x99i Veler Doamne" de Victor Ion Popa._NEWLINE_\xc3\x8entre 22 martie 1973 \xc8\x99i 24 septembrie 1974 a fost director al Teatrului Na\xc8\x9bional Craiova._NEWLINE_A fost c\xc4\x83s\xc4\x83torit timp de 25 de ani din 1958 p\xc3\xa2n\xc4\x83 la moartea sa \xc3\xaen 1983 cu Domnica Mihaela din familia Policrat din Craiova._NEWLINE_Este tat\xc4\x83l actri\xc8\x9bei Oana Pellea. _NEWLINE_A decedat \xc3\xaen data de 12 decembrie 1983 la Bucure\xc8\x99ti \xc3\xaen v\xc3\xa2rst\xc4\x83 de 52 de ani. Este \xc3\xaenmorm\xc3\xa2ntat la cimitirul Bellu._NEWLINE_Funda\xc8\x9bia Enciclopedic\xc4\x83 \xe2\x80\x9eAmza Pellea\xe2\x80\x9d a realizat un film documentar numit \xe2\x80\x9eDou\xc4\x83zeci de ani f\xc4\x83r\xc4\x83 Amza\xe2\x80\x9d.'